Nariadenie Komisie (ES) č. 2786/98
z 22. decembra 1998
o úprave doby platnosti povolení na prídavné látky uvedené v článku 9i (1) smernice Rady 70/524/EHS
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach v krmivách [1], naposledy zmenenú a doplnenú nariadením Komisie (ES) č. 2785/98 [2], a najmä na jej článok 9j a 3,
keďže smernica 70/524/EHS ustanovuje, že nové prídavné látky alebo využitia prídavných látok možno povoliť pri zohľadnení pokroku vo vedeckých a technických poznatkov;
keďže dočasné povolenie nových prídavných látok alebo využití prídavných látok možno udeliť na obdobie piatich rokov, ak nevplývajú nepriaznivo pri povolenom obsahu v krmivách na zdravie ľudí alebo zvierat alebo na životné prostredie, alebo nepoškodzujú spotrebiteľa zmenou vlastností živočíšnych produktov, ak sa ich prítomnosť v krmivách dá kontrolovať a dá sa na základe dostupných výsledkov predpokladať, že majú priaznivý účinok na vlastnosti týchto krmív alebo živočíšnu výrobu pri zapracovaní do takýchto krmív;
keďže výskum jednotlivých prídavných látok uvedených v článku 9i (1) smernice 70/524/EHS a prenesených do kapitoly III prílohy B k tejto smernici, ktoré sa následne môžu na národnej úrovni dočasne povoliť do 30. novembra 1998, sa zatiaľ neukončil; keďže doba platnosti povolení na tieto látky by sa mala na určené obdobie predĺžiť;
keďže Komisia sa radila s Vedeckým výborom pre výživu zvierat ohľadom povolenia antibiotík a kokcidiostatík zahrnutých v prílohe k tomuto nariadeniu; keďže tento výbor poskytol stanovisko týkajúce sa účinnosti, bezpečnosti a kontrolovateľnosti týchto látok;
keďže opatrenia ustanovené v tejto smernici sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Kapitola III prílohy B k smernici 70/524/EHS sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Bude sa uplatňovať od 1. decembra 1998.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. decembra 1998